b'\n_START_ARTICLE_\nSuomen Silm\xc3\xa4l\xc3\xa4\xc3\xa4k\xc3\xa4riyhdistys\n_START_SECTION_\nToiminta\n_START_PARAGRAPH_\nYhdistyksen tarkoitus on s\xc3\xa4\xc3\xa4nt\xc3\xb6jens\xc3\xa4 mukaan edist\xc3\xa4\xc3\xa4 tieteellisen toiminnan avulla silm\xc3\xa4l\xc3\xa4\xc3\xa4ketieteen kehityst\xc3\xa4 ja sen k\xc3\xa4yt\xc3\xa4nn\xc3\xb6llist\xc3\xa4 soveltamista Suomessa sek\xc3\xa4 vaalia hyv\xc3\xa4\xc3\xa4 yhteisymm\xc3\xa4rryst\xc3\xa4 silm\xc3\xa4l\xc3\xa4\xc3\xa4k\xc3\xa4rien keskuudessa._NEWLINE_Yhdistyksen keskeisin\xc3\xa4 toimintamuotoina ovat kokoukset ja kaksi kertaa vuodessa toistuvat t\xc3\xa4ydennyskoulutup\xc3\xa4iv\xc3\xa4t silm\xc3\xa4l\xc3\xa4\xc3\xa4ketieteen alalla. Lis\xc3\xa4ksi yhdistys on yhteydess\xc3\xa4 vastaaviin ulkomaisiin yhdistyksiin ja j\xc3\xa4rjest\xc3\xb6ihin. Yhdistyksen toimintaa johtaa hallitus, johon kuuluu v\xc3\xa4hint\xc3\xa4\xc3\xa4n viisi ja enint\xc3\xa4\xc3\xa4n seitsem\xc3\xa4n j\xc3\xa4sent\xc3\xa4._NEWLINE_Yhdistyksen j\xc3\xa4seneksi voidaan ottaa laillistettu l\xc3\xa4\xc3\xa4k\xc3\xa4ri, jonka j\xc3\xa4senyytt\xc3\xa4 kaksi yhdistyksen j\xc3\xa4sent\xc3\xa4 on kirjallisesti puoltanut. Kunniaj\xc3\xa4seneksi voidaan kutsua koti- tai ulkomainen henkil\xc3\xb6, joka on tehokkaasti edist\xc3\xa4nyt yhdistyksen tarkoitusperi\xc3\xa4.\n_START_SECTION_\nHistoria\n_START_PARAGRAPH_\nHelsingiss\xc3\xa4 18. joulukuuta 1910 pidetyss\xc3\xa4 kokouksessa, jonka varsinainen tarkoitus oli valmistella Helsingiss\xc3\xa4 seuraavana vuonna pidett\xc3\xa4v\xc3\xa4\xc3\xa4 4. pohjoismaista silm\xc3\xa4l\xc3\xa4\xc3\xa4k\xc3\xa4rikokousta, joukko suomalaisia silm\xc3\xa4l\xc3\xa4\xc3\xa4k\xc3\xa4reit\xc3\xa4 ja sellaiseksi kouluttautuvia p\xc3\xa4\xc3\xa4tti samalla ryhty\xc3\xa4 perustamaan erikoisl\xc3\xa4\xc3\xa4k\xc3\xa4riyhdistyst\xc3\xa4 silm\xc3\xa4l\xc3\xa4\xc3\xa4ketieteen alalle._NEWLINE_Perustava kokous j\xc3\xa4rjestettiin kuukautta my\xc3\xb6hemmin 22. tammikuuta 1911 tieteellisten yhdistysten talossa, joka siihen aikaan sijaitsi Kasarmikatu 24:ss\xc3\xa4. T\xc3\xa4m\xc3\xa4 vuonna 1899 valmistunut rakennus on yksi Helsingin kummallisuuksia, sill\xc3\xa4 se on oikeastaan yh\xc3\xa4 keskener\xc3\xa4inen. Siit\xc3\xa4 valmistui vain keskiosa, jonka juhlallinen portaikko t\xc3\xa4ytt\xc3\xa4\xc3\xa4 rakennuksesta kolmanneksen. Nykyisin rakennuksessa toimii Suomen arkkitehtuurimuseo.'